作者：无名氏
词牌/韵律：木兰花慢

paragraphs: 饱经霜古树，怕春寒、趁腊引青枝。
逗一点阳和，隔年信息，远报佳期。
凄葩未容易吐，但凝酥半面点胭脂。
山路相逢驻马，暗香微染征衣。
风前袅袅含情，虽不语、引长思。
似怨感芳姿，山高水远，折赠何迟。
分明为传驿使，寄一枝春色写新词。
寄语市桥官柳，此先占了芳菲。